CELEX: 62021CN0793
Language: mt
Date: 2021-12-16 00:00:00
Title: Kawża C-793/21 P: Appell ippreżentat fis-16 ta’ Diċembru 2021 mir-Repubblika Federali tal-Ġermanja mis-sentenza mogħtija mill-Qorti Ġenerali (It-Tielet Awla) fis-6 ta’ Ottubru 2021 fil-Kawża T-196/19, AZ vs Il-Kummissjoni Ewropea

14.2.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 73/26
            
         
      Appell ippreżentat fis-16 ta’ Diċembru 2021 mir-Repubblika Federali tal-Ġermanja mis-sentenza mogħtija mill-Qorti Ġenerali (It-Tielet Awla) fis-6 ta’ Ottubru 2021 fil-Kawża T-196/19, AZ vs Il-Kummissjoni Ewropea
      (Kawża C-793/21 P)
      (2022/C 73/29)
      Lingwa tal-kawża: il-Ġermaniż
      
         Partijiet
      
      
         Appellant: Ir-Repubblika Federali tal-Ġermanja (rappreżentanti: J. Möller u R. Kanitz, aġenti)
      
         Partijiet oħra fil-proċedura: AZ, Il-Kummissjoni Ewropea
      
         Talbiet
      
      L-appellanti titlob li l-Qorti tal-Ġustizzja jogħġobha:
      
                  —
               
               
                  tannulla s-sentenza tal-Qorti Ġenerali tal-Unjoni Ewropea mogħtija fis-6 ta’ Ottubru 2021 fil-Kawża T-196/19 sa fejn tiċħad ir-rikors bħala infondat;
               
            
                  —
               
               
                  tannulla, konformement mal-ewwel paragrafu tal-Artikolu 61 tal-Istatut tal-Qorti tal-Ġustizzja tal-Unjoni Ewropea, id-Deċiżjoni tal-Kummissjoni (UE) 2019/56 tat-28 ta’ Mejju 2018 dwar skema ta’ għajnuna SA.34045 (2013/c) (ex 2012/NN) implimentata mill-Ġermanja għall-konsumaturi ta’ karga bażika skont l-Artikolu 19 tar-Regolament StromNEV għas-snin 2012 u 2013;
               
            
                  —
               
               
                  tikkundanna lill-Kummissjoni għall-ispejjeż imġarrba quddiem il-Qorti Ġenerali u l-Qorti tal-Ġustizzja.
               
            
         Aggravji u argumenti prinċipali
      
      L-appellanti tinvoka aggravju wieħed, ibbażat fuq ksur tal-Artikolu 107(1) TFUE. Hija ssostni li l-Qorti Ġenerali wettqet żball ta’ liġi meta qieset li l-iskema stabbilita fl-Artikolu 19(2) tal-iStromnetzentgeltverordnung (ir-Regolament dwar it-Tariffi tan-Network tal-Elettriku, magħruf bħala r-“Regolament StromNEV”) kienet tikkostitwixxi għajnuna mill-Istat fis-sens tal-Artikolu 107(1) TFUE.
      Fl-ewwel lok, il-Qorti Ġenerali żbaljat meta qieset, fil-kuntest tal-evalwazzjoni tan-natura Statali tat-tariffi tan-network, li l-eżistenza ta’ oneru obbligatorju fuq il-konsumaturi jew il-klijenti finali u l-kontroll mill-Istat fuq il-fondi jew fuq l-amministraturi ta’ dawn il-fondi kienu żewġ elementi li “jagħmlu parti minn alternattiva [waħda]”.
      Fit-tieni lok, il-Qorti Ġenerali żbaljat meta qieset, fil-kuntest tal-evalwazzjoni tal-eżistenza ta’ “oneru obbligatorju li jaqa’ fuq il-konsumaturi jew il-klijenti finali”, li r-relazzjoni bejn il-fornitur tal-elettriku u l-konsumaturi finali tal-elettriku kienet irrilevanti. Barra minn hekk, il-Qorti Ġenerali żbaljat meta kkunsidrat l-obbligu ta’ ġbir, u mhux l-obbligu legali li jitħallsu t-tariffi tan-network.
      Fit-tielet lok, il-Qorti Ġenerali żbaljat meta qieset, fil-kuntest tal-evalwazzjoni tal-eżistenza ta’ kontroll mill-Istat jew ta’ setgħa ta’ trasferiment tal-Istat, li l-allokazzjoni esklużiva tat-tariffi tan-network miġbura ma kinitx teskludi li l-Istat setgħa jittrasferixxi dawn il-fondi.